
Kārtība, kādā Limbažu novada pašvaldības dibinātu izglītības iestāžu pedagogiem kompensē transporta izdevumus

Izdoti saskaņā ar 
Izglītības likuma 17.panta trešās daļas 211.apakšpunktu

1. Saistošie noteikumi (turpmāk – noteikumi) nosaka kārtību un apmēru, kādā Limbažu novada pašvaldības (turpmāk – pašvaldība) dibinātu izglītības iestāžu pedagogiem kompensē sabiedriskā transporta izmantošanas izdevumus vai pedagoga īpašumā vai valdījumā (turējumā) esoša personīgā transportlīdzekļa (turpmāk – personīgais transportlīdzeklis) izmantošanas izdevumus (turpmāk – transporta izdevumi).
2. Pedagogam šajos noteikumos noteiktajā kārtībā kompensē transporta izdevumus (izņemot taksometru) 50% apmērā no faktiskajām izmaksām, bet ne vairāk kā 50 euro mēnesī. Transporta izdevumus kompensē par nokļūšanu reizi dienā vienā maršrutā no pedagoga deklarētās vai faktiskās dzīvesvietas (turpmāk – dzīvesvieta) līdz pašvaldības dibinātai izglītības iestādei, kurā pedagogs strādā, un atpakaļ, ja pedagoga dzīvesvieta atrodas vairāk nekā 20 kilometru attālumā no izglītības iestādes. 
[bookmark: _Hlk208402752]3. Pedagogam kompensē personīgā transportlīdzekļa izmantošanas izdevumus (izdevumus par patērēto degvielu, tajā skaitā alternatīvo degvielu, kas, piemēram, ir elektroenerģija vai biogāze), kas radušies, lai nokļūtu no dzīvesvietas līdz izglītības iestādei un atpakaļ, ja dzīvesvieta atrodas vairāk nekā 20 kilometru attālumā no izglītības iestādes un ir spēkā viens no šādiem nosacījumiem:
3.1.pedagogam nav iespējams izmantot sabiedrisko transportu, jo līdz izglītības iestādei sabiedriskais transports nekursē vai sabiedriskais transports nenodrošina ierašanos izglītības iestādē noteiktā laikā vai atgriešanos dzīvesvietā iespējami saprātīgā laikā;
3.2. ja pedagogs pamato, ka personīgā transportlīdzekļa izmantošana ir ekonomiski pamatoti lētāka vai laika ziņā izdevīgāka nekā sabiedriskā transporta izmantošana.
4. Pedagogam kompensē sabiedriskā transporta (izņemot taksometru) izmantošanas izdevumus, kas radušies, lai nokļūtu no dzīvesvietas līdz izglītības iestādei un atpakaļ, ja dzīvesvieta atrodas vairāk nekā 20 kilometru attālumā no izglītības iestādes.  
5. Kompensāciju par transporta izdevumiem nepiešķir, ja pedagogs saņem cita veida kompensācijas, pabalstus vai atlīdzību minēto izdevumu segšanai.
6. Pedagogiem sabiedriskā transporta izmantošanas izdevumus kompensē šādā kārtībā:
6.1.uzsākot mācību gadu vai mācību gada laikā pedagogs iesniedz izglītības iestādes vadītājam iesniegumu, kurā norāda dzīvesvietas adresi, attālumu no dzīvesvietas līdz izglītības iestādei, sabiedriskā transporta veidu un maršrutu. Ja ir mainījušies iesniegumā minētie faktiskie apstākļi, pedagogs par to rakstiski informē izglītības iestādes vadītāju;
6.2.transporta izdevumu kompensācijas saņemšanai pedagogs 5 (piecu) darba dienu laikā, pēc tekošā mēneša beigām, iesniedz izglītības iestādes vadītājam iesniegumu, kurā norādīti sabiedriskā transporta izmantošanas datumi un klāt pievienoti sabiedriskā transporta izmantošanas izdevumu apliecinošie dokumenti (piemēram, biļetes, čekus, elektroniskās braukšanas kartes norēķins par biļešu iegādi tīmeklī) hronoloģiskā secībā, norādot datumu, maršrutu un transporta izmaksu kopējo summu;
6.3.izglītības iestāde pārbauda kompensācijas saņēmēja sniegtos datus, un, ja tie ir pilnīgi un atbilstoši noteikumu nosacījumiem (tai skaitā, biļešu datums sakrīt ar dienām kurās pedagogs ir bijis izglītības iestādē, cena un maršruts), līdz katra mēneša 15.datumam ar izglītības iestādes vadītāja saskaņojuma atzīmi par kompensācijas izmaksu nodod pašvaldības iestādes “Limbažu novada pašvaldības Centrālās pārvalde” atbildīgajai struktūrvienībai kompensācijas izmaksas veikšanai;
6.4.pašvaldības iestādes “Limbažu novada pašvaldības Centrālās pārvalde” atbildīgā struktūrvienība kompensācijas izmaksu veic līdz katra mēneša pēdējai darba dienai.
7. Pedagogiem personīgā transportlīdzekļa izmantošanas izdevumus kompensē šādā kārtībā:
7.1.uzsākot mācību gadu vai mācību gada laikā pedagogs iesniedz izglītības iestādes vadītājam iesniegumu, kurā pamato personīgā transportlīdzekļa izmantošanas atbilstību noteikumos noteiktajiem kritērijiem un nepieciešamību, kā arī norāda dzīvesvietas adresi, attālumu no dzīvesvietas līdz izglītības iestādei, personīgā transportlīdzekļa marku (pievienojot transportlīdzekļa reģistrācijas apliecības kopiju), izmantojamās degvielas vai alternatīvās degvielas veidu un vidējo patēriņa normu uz 100 (simts) kilometru nobraukumu. Ja ir mainījušies iesniegumā minētie faktiskie apstākļi, pedagogs par to rakstiski informē izglītības iestādes vadītāju;
7.2.transporta izdevumu kompensācijas saņemšanai, pedagogs 5 (piecu) darba dienu laikā, pēc tekošā mēneša beigām, iesniedz izglītības iestādes vadītājam pārskatu par personīgā transportlīdzekļa izmantošanu iepriekšējā mēnesī, hronoloģiskā secībā norādot personīgā transportlīdzekļa izmantošanas datumus, maršrutu, nobrauktos kilometrus dienā un transporta izmaksu kopējo summu, kuru aprēķina reizinot nobraukto [footnoteRef:1]kilometru skaitu vienu reizi dienā ar norādīto dienu skaitu mēnesī, ņemot vērā vidējo degvielas vai alternatīvās degvielas patēriņu uz 100 (simts) kilometriem. Pārskatam pievieno personīgā transportlīdzekļa izmantošanas izdevumu apliecinošus dokumentus (piemēram, patērētās degvielas vai alternatīvās degvielas iegādes čekus) [1: ] 

7.3.izglītības iestāde pārbauda kompensācijas saņēmēja sniegtos datus, un, ja tie ir pilnīgi un atbilstoši noteikumu nosacījumiem (tai skaitā, izdevumu apliecinošo dokumentu datums, summa, maršruts, nobrauktie kilometri, norādīto dienu skaits sakrīt ar dienām, kurās pedagogs ir bijis izglītības iestādē), līdz katra mēneša 15.datumam ar izglītības iestādes vadītāja saskaņojuma atzīmi par kompensācijas izmaksu nodod pašvaldības iestādes “Limbažu novada pašvaldības Centrālās pārvalde” atbildīgajai struktūrvienībai kompensācijas izmaksas veikšanai;
7.4.pašvaldības iestādes “Limbažu novada pašvaldības Centrālās pārvalde” atbildīgā struktūrvienība kompensācijas izmaksu veic līdz katra mēneša pēdējai darba dienai.
8. Pedagogs, iesniedzot izglītības iestādes vadītājam iesniegumu par transporta izdevumu kompensēšanu, apliecina, ka nesaņem cita veida kompensācijas, pabalstus vai atlīdzību iesniegumā minēto izdevumu segšanai.
9. Pedagogam transporta izdevumu kompensāciju izmaksā tikai par noteikumu 6.2.apakšpunktā vai 7.2.apakšpunktā noteiktajā termiņā iesniegtajiem transporta izdevumu apliecinošiem dokumentiem.

